Mike Legarth (KF), 2011-05-24:
Tak for det.
Det Konservative Folkeparti er selvfølgelig som de fleste andre meget optaget af, at enhver betaler sit, og at vi til enhver tid afsætter tilstrækkelige ressourcer til at foretage de stikprøver og den kontrol, der nu engang er nødvendig for at sikre, at folk betaler det, de nu engang skal.
Der er fremført synspunkter om, at vi ikke gør tilstrækkeligt, og jeg vil sådan set i mit indlæg koncentrere mig om at redegøre for, hvad der rent faktisk er sket for at imødekomme den her påstand, som fremsættes i dag.
Der er allerede i den her regering, som De Konservative har støttet, indført en række initiativer for at sikre, at selskabsskattegrundlaget ikke smuldrer.
Jeg skal nævne nogle af dem, og jeg skal med beklagelse meddele, at det godt kan blive lidt økonomisk tungt for dem, der sidder og følger debatten derude, men for at tilbagevise det her kvalificeret er vi også nødt til at gå ned i nogle af detaljerne.
Så De Konservative og regeringen har altså hele tiden haft fokus på selskabsbeskatningen og løbende arbejdet for lukning af huller og indførelse af værnsregler m.m.
Derudover er der de seneste 3 år indgået aftaler med knap 30 skattelylande om udveksling af oplysninger.
Med hensyn til transfer pricing, altså køb af varer på den ene side af den danske grænse, uanset hvilket land det så er i, blev det tilbage i 2004 overvejet i den forbindelse at indføre krav om revisorerklæring, men vurderingen var dengang, at man godt kunne indføre et krav om revisorerklæring, men betydningen af den – revisorens mulighed for at give et sandfærdigt, ordentligt garantitilsagn i den forbindelse – var fuldstændig ligegyldig, for revisoren ville ikke have nogen mulighed for at forbedre det her, og derfor bliver der i stedet for indført bøderegler.
Bøderne er knyttet til overholdelse af dokumentationspligten, fordi det samtidig, som det i øvrigt gælder for straf efter skattelovgivningen, er et krav, at der er handlet forsætligt eller groft uagtsomt.
Transfer pricing er ikke en eksakt videnskab, og det afspejler sig naturligvis i dokumentationspligten.
Men man skal se bødereglen som en præventiv foranstaltning, der øger incitamentet til at udarbejde den dokumentation, der bliver efterspurgt.
SKAT har igangsat et projekt, der skal afdække såkaldte gennemstrømningsselskaber, altså om selskaber snyder med de udbytter, der måtte være, og kanaliserer dem ud af Danmark.
Kapitalfonde, kontrol af selskaber, der er ejet af kapitalfonde, er et højt prioriteret fokusområde for SKAT og har været det siden 2007.
I alt er der 31 sager, der enten er afgjort eller i gang med at blive afgjort, og det foreløbige resultat er, at der er stillet krav om betaling af kildeskat på udbytter og renter til i alt 16 multinationale koncerner – så der sker altså noget – hvoraf flere er ejet af kapitalfonde.
Det samlede beløb udgør omkring 19 mia. kr. i udbytter og renter.
Regeringen har i øvrigt valgt at øge fokus på det område netop for at sikre sig, at folk betaler det, de skal, og det har betydet, at man har tilført 50 årsværk til det arbejde med indsatsen mod de multinationale selskaber.
Der er igangsat et større analysearbejde, og det er det arbejde, vi afventer.
Med hensyn til money transfer er SKAT i gang med et projekt, hvor man analyserer de beløb, der bliver ført over grænsen af danske pengeinstitutter osv. for at finde ud af, om der er nogle penge der, der flyttes til skattelylande.
Så har SKAT det seneste år rent faktisk gennemført en række organisatoriske ændringer netop med det formål at sikre kvalificerede medarbejdere.
SKAT har oprettet en landsdækkende enhed, der hedder Center for Store Selskaber, der samler kompetencer under samme hat.
Herudover er der påbegyndt en yderligere specialisering af medarbejdere, eksempelvis på særlige brancher.
I finansloven for 2011 er der sikret en yderligere tilførsel af medarbejdere til øget fokus på multinationale selskaber.
Som jeg her har ridset op, er der altså gjort rigtig, rigtig meget.
Det vil der også blive i fremtiden, fordi vi selvfølgelig er optaget af, at enhver betaler sit.
På den anden side er vi også optaget af, at vi ikke kriminaliserer nogen, og at vi ikke beskylder nogen for at snyde, bare fordi de ikke har været i stand til at betale skat et enkelt år.
Der kan være mange årsager til det.
Vi ved, at vi lige har været ramt af en finanskrise, der har gjort det svært for virksomhederne at afsætte deres produkter, og det kan være derfor, at man ikke betaler skat.
Vi skal selvfølgelig behandle virksomheder, der har placeret sig i Danmark, med respekt og behandle dem ordentligt. Så vi skal have et ordentligt beslutningsgrundlag, inden vi går videre, og det er det, som skatteministeren har annonceret, og det er vi fra konservativ side fuldt ud tilfredse med.